ไตรศุลี ขออย่าฉวยโอกาสอัปราคาห้องพัก เราเที่ยวด้วยกัน เผย ยอดจองโรงแรม
รองโฆษก รบ.เผย ยอดจองโรงแรม เราเที่ยวด้วยกัน 3.6 ล้านคน เตือน ผู้ประกอบการอย่าฉวยโอกาสอัปราคาห้องพัก เอาเปรียบประชาชน หากพบจะถูกตัดสิทธิ์ทันที เมื่อวันที่ 19 ก.ค. น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า ยอดการจองที่พักในโครงการ เราเที่ยวด้วยกัน วันแรก เมื่อวันที่ 18 ก.ค.ที่ผ่านมา พบว่า มีอัตราการจองของประชาชนแล้วอยู่ที่ 3.6 ล้านคน โดยนับจากการที่โรงแรมที่พักได้ส่งอัตราค่าห้องพักให้นักท่องเที่ยวได้ชำระเงิน โดยเมืองหลักยังคงได้รับความนิยมสูง ส่วนแหล่งท่องเที่ยวระยะใกล้มียอดจองสูงสุดในภาคตะวันออกและตะวันตก โดยประชาชนนิยมจองโรงแรมติดทะเล และส่วนใหญ่จะจองเพียง 1 คืน ส่วนแหล่งท่องเที่ยวระยะไกล ที่ได้รับความนิยมสูงสุด คือ ภาคใต้ โดยเฉพาะอย่างยิ่ง จังหวัดกระบี่ ซึ่งนักท่องเที่ยวนิยมจองที่พักจำนวน 2 คืนน.ส.ไตรศุลี กล่าวว่า ทางด้านระบบสมัครรับสิทธิ์ ระบบการแจ้งยอด และระบบชำระค่าห้องพักนั้น ทุกอย่างถือว่าเป็นไปด้วยความเรียบร้อยดี คาดว่า ช่วงวันเสาร์-อาทิตย์นี้ ประชาชนจะทยอยเข้าร่วมโครงการฯ และจองห้องพักมากขึ้น โดยในช่วงสัปดาห์หน้าที่มีช่วงวันหยุดยาวชดเชยสงกรานต์ตามมติคณะรัฐมนตรี ที่จะเริ่มมีการเดินทางในช่วงวันศุกร์ที่ 24 ก.ค.เป็นต้นไปในส่วนสิทธิ์พิเศษ ตามโครงการเราเที่ยวด้วยกัน นั้น รัฐได้สนับสนุนค่าใช้จ่าย 40% ของราคาที่พักต่อห้องต่อคืน ซึ่งจองได้ไม่เกิน 5 คืน ซึ่งมีด้วยกัน 5 ล้านสิทธิ์น.ส.ไตรศุลี ยังกล่าวอีกว่า รัฐบาลขอความร่วมมือและย้ำเตือนไปยังผู้ประกอบการโรงแรมที่พักว่า อย่าใช้โอกาสนี้ขึ้นราคาที่พัก หลังพบข้อมูลในโซเชียลมีเดียว่า มีการร้องเรียนเรื่องดังกล่าวเป็นจำนวนมาก โดยจะมีหน่วยงานเข้าไปตรวจสอบว่า มีการขึ้นราคาจริงหรือไม่ เพื่อป้องกันการเอารัดเอาเปรียบนักท่องเที่ยว หากพบว่า โรงแรมมีการขึ้นราคาจริง โรงแรมจะถูกตัดสิทธิ์ในการเข้าร่วมโครงการทันที ซึ่งโครงการเราเที่ยวด้วยกันนี้ มุ่งหวังที่จะส่งเสริมและกระตุ้นเศรษฐกิจภาคการท่องเที่ยว เพื่อกระจายรายได้สู่พื้นที่ต่างๆ อันเป็นการฟื้นฟูเศรษฐกิจในภาครวม จึงหวังว่าผู้ประกอบการจะให้ความร่วมมือเป็นอย่างดี ไม่ฉวยโอกาสกับประชาชน
รองโฆษก รบ.เผย ยอดจองโรงแรม เราเที่ยวด้วยกัน 3.6 ล้านคน เตือน ผู้ประกอบการอย่าฉวยโอกาสอัปราคาห้องพัก เอาเปรียบประชาชน หากพบจะถูกตัดสิทธิ์ทันที 
เราเที่ยวด้วยกัน,ยอดจองห้องพัก,ไตรศุลี ไตรสรณกุล,อย่าเอาเปรียบผู้บริโรค,จองห้องพักโรงแรม,รองโฆษกรัฐบาล,กระบี่,ข่าวทั่วไป